[{"text_idx": "#000000", "text": "Gall fod yn ddefnyddiol ymarfer yn breifat y eich cerbyd eich hunan ar o\u0302l ichi gael eich ychydig o wersi proffesiynol. Ond holwch eich hyfforddwr gyrru yn gyntaf i sicrhau eich bod yn barod. Os oes modd, cofiwch gynnwys y person fydd yn goruchwylio\u2019ch sesiynau ymarfer preifat yn y trafod."}, {"text_idx": "#000001", "text": "Cyn ichi geisio gyrru, gwnewch yn siw\u0302r fod gennych yswiriant ar y cerbyd y byddwch yn ei yrru, p\u2019un a yw\u2019r cerbyd yn perthyn i chi neu beidio, a bod y cerbyd yn ddiogel i\u2019w ddefnyddio ar y ffordd. Hyd yn oed os oes gennych chi yswiriant ar gerbyd arall, peidiwch a\u0302 rhagdybio\u2019n awtomatig fod yr yswiriant hwnnw\u2019n caniata\u0301u ichi yrru cerbydau eraill \u2013 fydd hynny ddim yn wir yn aml. Gall y rhai sy\u2019n dysgu gyrru gael eu hychwanegu at bolisi sydd eisoes yn bodoli fel arfer. Neu, gallwch brynu yswiriant arbennig i yrrwr sy\u2019n dysgu, sy\u2019n gallu bod yn fwy cost-effeithiol.\nRhaid ichi gael eich goruchwylio gan rywun dros 21 oed sydd a\u0302 thrwydded yrru lawn ers dros dair blynedd ac sydd heb ei anghymhwyso ar hyn o bryd.\nRhaid iddyn nhw sicrhau eu bod yn ffit i yrru, hyd yn oed os byddwch chithau\u2019n gyrru drwy\u2019r amser. Felly, ni ddylai\u2019r naill na\u2019r llall ohonoch fod o dan ddylanwad alcohol neu gyffuriau, na defnyddio ffo\u0302n symudol yn ystod y siwrnai, er enghraifft."}, {"text_idx": "#000002", "text": "Y Gyrrwr sy\u2019n Goruchwylio\u2019r Dysgwr"}, {"text_idx": "#000003", "text": "Cyn ichi fynd a\u0302 dysgwr allan i ymarfer gyrru, gwnewch yn siw\u0302r eich bod yn gyfarwydd a\u0302\u2019r technegau a\u2019r rheolau gyrru diweddaraf. Mae eich profiad ar y ffordd yn bwysig iawn, ond efallai y bydd ambell beth wedi newid ers pan fuoch chi\u2019n dysgu sut i yrru neu efallai eich bod wedi codi arferion gyrru gwael dros amser. Ceisiwch osod esiampl dda wrth yrru bob amser \u2013 os ydych chi\u2019n disgwyl i\u2019r dysgwr gadw at y terfyn cyflymder a bod yn ystyriol tuag at ddefnyddwyr eraill y ffordd, fe ddylech chithau wneud yr un fath!"}, {"text_idx": "#000004", "text": "Mae\u2019n bwysig eich bod yn osgoi gwrth-ddweud yr hyn y mae\u2019r hyfforddwr proffesiynol yn ei ddysgu i\u2019r dysgwr, felly mae trafod yn rheolaidd gyda\u2019r Hyfforddwr Gyrru a Gymeradwywyd (ADI) yn fuddiol iawn. Fe allech chi eistedd i mewn ar un neu fwy o wersi hefyd i arsylwi ar yr arferion cyfredol."}, {"text_idx": "#000005", "text": "Mae\u2019n debyg y bydd gan y dysgwr ryw syniad am rannau o\u2019i waith gyrru, ond mae angen iddo wella. Anogwch y dysgwr i ofyn i\u2019r hyfforddwr ar ddiwedd pob gwers beth y dylai ymarfer cyn y wers nesaf."}, {"text_idx": "#000006", "text": "Mae\u2019n bosibl y byddwch chi hyd yn oed am gael ambell wers loywi eich hunan, gydag ADI, i baratoi neu efallai y gallech ystyried ymuno a\u0302 grw\u0302p lleol i yrwyr uwch fel Gyrwyr a Reidwyr Uwch RoSPA neu IAMRoadSmart."}, {"text_idx": "#000007", "text": "Cofiwch: Gwnewch yn siw\u0302r eich bod chi\u2019ch dau yn gyfarwydd ag argraffiad diweddaraf Rheolau\u2019r Ffordd Fawr \u2013 fe allan nhw fod wedi newid ers y tro diwethaf i chi eu darllen. Mae Rheolau\u2019r Ffordd Fawr ar gael i\u2019w prynu mewn siopau llyfrau neu yn rhad ac am ddim ar-lein yma."}, {"text_idx": "#000008", "text": "Ceisiwch gynllunio\u2019ch llwybr ymlaen llaw bob amser cyn ymadael \u2013 mae angen i\u2019r ddau ohonoch wybod bod y ffyrdd y byddwch yn gyrru arnyn nhw\u2019n addas i chi, yn arbennig am nad oes rheolaeth ddeuol ar y cerbyd. Wrth ichi ennill profiad, fe allech benderfynu gyrru liw nos neu ar ffyrdd mwy prysur, ond daliwch ati i drafod eich cynnydd gyda\u2019ch hyfforddwr gyrru \u2013 nhw yw\u2019r arbenigwyr. Ffordd wych i gynyddu\u2019ch amser ymarfer hefyd yw gyrru ar siwrneiau rheolaidd, fel mynd i\u2019r siopau neu i ymweld a\u0302\u2019r teulu. Gall hyn deimlo fel llai o wers a bod yn llawer mwy realistig."}, {"text_idx": "#000009", "text": "Bydd mynd ati\u2019n bwyllog yn golygu bod y broses yn llawer haws i\u2019r ddau ohonoch. Neilltuwch amser penodedig at ymarfer yn breifat fel na fydd y naill na\u2019r llall ohonoch yn teimlo brys neu bwysau. Pwyllwch wrth sgwrsio ac wrth roi cyfarwyddiadau, a pheidiwch a\u0302 goryrru. Cymerwch saib i drafod yr hyn sydd wedi cael ei ymarfer ac i adolygu\u2019ch sesiwn a\u2019r cynnydd yn gyffredinol."}, {"text_idx": "#000010", "text": "I gael cyngor RoSPA ar sut i reoli sesiwn ymarfer gyrru, cliciwch yma."}, {"text_idx": "#000011", "text": "Cofiwch: Chewch chi ddim ymarfer yn breifat ar y draffordd. Dim ond mewn gwersi proffesiynol gyda Hyfforddwr Gyrru a Gymeradwywyd y mae hyn yn cael ei ganiata\u0301u."}, {"text_idx": "#000012", "text": "Mae siarad am y gyrru\u2019n rhan bwysig o\u2019r broses ddysgu. Trafodwch beth sydd wedi digwydd a sut y cafodd sefyllfaoedd eu trin a\u2019u trafod ar y ffordd."}, {"text_idx": "#000014", "text": "Does neb yn berffaith ar unwaith. Mae gwallau a beiau yn rhan o\u2019r broses ddysgu a bydd trafod sut i wella\u2019r tro nesaf yn helpu."}, {"text_idx": "#000015", "text": "I gael rhagor o wybodaeth am ddysgu gyrru, ewch i\u2019r gwefannau a ganlyn:"}, {"text_idx": "#000016", "text": "Safe Driving for Life \u2013 Gwefan dysgu gyrru sydd wedi\u2019i llunio gyda\u2019r DVSA\nHelping L Drivers \u2013 Helpu pobl ifanc i ddysgu gyrru a reidio\u2019n ddiogel\nYour Driving Licence \u2013 Sut i sicrhau trwydded yrru a\u2019i chadw.\nSmart Driving \u2013 I yrwyr, pobl sy\u2019n dysgu a phobl sy\u2019n hyfforddi dysgwyr."}]